b'\n_START_ARTICLE_\nAsko Oinas\n_START_PARAGRAPH_\nAsko Arvid Oinas (s. 12. huhtikuuta 1929 Kemij\xc3\xa4rvi) on suomalainen entinen virkamies ja entinen Lapin l\xc3\xa4\xc3\xa4nin maaherra._NEWLINE_Oinaan vanhemmat olivat Kalle Oinas ja Hilja Halonen. H\xc3\xa4n tuli ylioppilaaksi Tornion yhteislyseosta 1950 ja valmistui Teknillisest\xc3\xa4 korkeakoulusta maanmittausalan diplomi-insin\xc3\xb6\xc3\xb6riksi 1956. Naimisiin Oinas oli mennyt kaksi vuotta aiemmin Raili Hakanp\xc3\xa4\xc3\xa4n (k. 1960) kanssa. H\xc3\xa4nen toinen puolisonsa on Outi J\xc3\xa4rventaus. Oinas toimi tie- ja vesirakennuslaitoksen palveluksessa Turussa ja Turun teknillisen oppilaitoksen lehtorina  1962\xe2\x80\x931965. H\xc3\xa4nell\xc3\xa4 oli my\xc3\xb6s toisen henkil\xc3\xb6n kanssa rakennusliike, joka muun muassa osallistui Saimaan kanavan rakentamiseen. Kulkulaitosten ja yleisten t\xc3\xb6iden ministeri\xc3\xb6n ylitarkastaja Oinas oli vuosina 1965\xe2\x80\x931970 ja ty\xc3\xb6voimaministeri\xc3\xb6n osastop\xc3\xa4\xc3\xa4llikk\xc3\xb6 vuosina 1970\xe2\x80\x931973._NEWLINE_Oinas toimi Lapin l\xc3\xa4\xc3\xa4nin maaherrana vuosina 1974\xe2\x80\x931994. H\xc3\xa4nest\xc3\xa4 tuli Martti Miettusen seuraaja ja l\xc3\xa4\xc3\xa4nins\xc3\xa4 nelj\xc3\xa4s maaherra. Oinas on Lapin historian pitk\xc3\xa4aikaisin maaherra. H\xc3\xa4n ehti toimia virassaan kaksikymment\xc3\xa4 vuotta, ennen kuin h\xc3\xa4nt\xc3\xa4 huhtikuussa 1994 seurasi Hannele Pokka. _NEWLINE_Oinas toimi 20 vuotta maaherrana ja h\xc3\xa4nen aikanaan Lappia alettiin kehitt\xc3\xa4\xc3\xa4 suunnitelmallisesti, ja h\xc3\xa4n oli merkitt\xc3\xa4v\xc3\xa4 vaikuttaja esimerkiksi Lapin korkeakoulun (nyk. Lapin yliopisto) perustamisessa._NEWLINE_Oinas on Oulun yliopiston tekniikan kunniatohtori vuodelta 1989 ja Lapin yliopiston hallintotieteiden kunniatohtori vuodelta 1992.'